Zanesljivost oskrbe z energijo in dostopne cene energije: možnosti za nujne ukrepe in priprava na prihodnjo zimo

UVOD

V zadnjih 12 mesecih so se maloprodajne cene zemeljskega plina in elektrike zvišale za 65 % oziroma 30 %. Zaradi ruske invazije na Ukrajino se pojavljajo tudi skrbi glede oskrbe, nestanovitnost cen pa se še povečuje. Visoke cene energije prispevajo k inflaciji, škodujejo evropskemu gospodarstvu ter vplivajo na okrevanje po krizi zaradi COVID-19.

Kot del odziva na te izredne razmere je Evropska komisija oktobra 2021 sprejela nabor orodij za ukrepanje in podporo, da bi ublažila učinke na odjemalce in podjetja na ravni EU in na ravni držav članic. Ciljno usmerjeni podporni ukrepi za znižanje stroškov energije za odjemalce, gospodinjstva in industrijo so pomagali zmanjšati pritisk.

Komisija je 8. marca 2022 s sporočilom o načrtu REPowerEU državam članicam zagotovila dodatne smernice o tem, kako ublažiti zvišanje cen električne energije za gospodinjstva in podjetja ter kako za financiranje teh ukrepov uporabiti visoke donose nekaterih proizvajalcev električne energije. Za zagotovitev bolj trajnostnega energetskega sistema bo Komisija maja predlagala načrt za postopno odpravo odvisnosti Evrope od fosilnih goriv iz Rusije ob hkratnem povečanju odpornosti energetskega sistema EU.

Voditelji in voditeljice EU so se 10. in 11. marca 2022 v Versaillesu dogovorili, da bodo čim prej odpravili odvisnost EU od uvoza ruskega plina, nafte in premoga, ter pozvali Komisijo, naj do konca marca predloži načrt za zagotovitev zanesljivosti oskrbe in dostopnih cen energije v naslednji zimski sezoni. Hkrati so se zavezali, da bodo na podlagi sporočila z dne 8. marca 2022 nujno obravnavali in preučili konkretne možnosti za blaženje vpliva višjih cen energije na naše državljane in podjetja, zlasti ranljive državljane ter mala in srednja podjetja, in sicer tudi na naslednjem zasedanju Evropskega sveta 24. in 25. marca 2022.

To sporočilo je odziv na ta poziv. V njem so predstavljene prednosti in pomanjkljivosti konkretnih izjemnih kratkoročnih možnosti za ublažitev zviševanja cen. Prav tako so predlagani skupni evropski ukrepi za odpravo temeljnih vzrokov problematike na trgu plina, da se zagotovi zanesljivost oskrbe po razumnih cenah za naslednjo zimo in naprej. V ta namen bi partnerstva EU s tretjimi državami omogočila skupne nakupe zemeljskega plina in vodika. Nazadnje pa je predstavljen tudi predlog glede evropske politike skladiščenja zemeljskega plina, katerega cilj je izboljšati odpornost energetskega sistema EU.

MOŽNOSTI ZA OBRAVNAVO VPLIVA VISOKIH CEN ELEKTRIČNE ENERGIJE NA DRŽAVLJANE IN PODJETJA

Države članice, deležniki in udeleženci akademske razprave so predlagali več možnosti za nujne ukrepe za omejitev vpliva visokih cen električne energije. Njihov namen je zagotoviti pomoč končnim odjemalcem brez izkrivljanja dolgoročnega krovnega zelenega dogovora, vključno s cilji glede razogljičenja in energijske učinkovitosti. Da bi bile te začasne in ciljno usmerjene izjemne možnosti uspešne, morajo biti fiskalno obvladljive in ne smejo ogroziti zanesljivosti oskrbe ter enakih konkurenčnih pogojev na notranjem trgu.

Kratkoročne možnosti glede cene električne energije je mogoče na splošno razvrstiti v dve kategoriji:

Interventne možnosti, vključno s finančnim nadomestilom

Cilj teh možnosti je znižanje cen električne energije, bodisi neposredno na maloprodajni bodisi posredno na veleprodajni ravni.

Maloprodajna raven

Cilj teh možnosti je ublažiti učinke visokih cen na končne odjemalce, hkrati pa evropskemu trgu električne energije in plina omogočiti, da cene določata na veleprodajni ravni. V skladu z oktobrskim naborom orodij Komisije je takšne krizne ukrepe uvedlo 26 držav članic.

V okviru teh ukrepov je neposredna podpora ranljivim končnim uporabnikom usmerjena v pomoč tistim, ki jo najbolj potrebujejo, z državno pomočjo pa se lahko podpre podjetja, ki se spopadajo s previsokimi cenami energije. Državna pomoč bo temeljila na novem začasnem okviru za krizno državno pomoč, sprejetem 22. marca, ki neposredno ali posredno prizadetim podjetjem omogoča podporo v obliki omejenih neposrednih nepovratnih sredstev, likvidnostne podpore in pomoči za povečane stroške plina in električne energije.

Večina držav članic je uvedla znižane stopnje DDV za plin, električno energijo in/ali daljinsko ogrevanje. Vendar številne možnosti, zlasti v okviru direktive o obdavčitvi energije, še niso v celoti izkoriščene, vključno z izvzetji za gospodinjstva.

Komisija razmišlja, da bi državam članicam zagotovila smernice o tem, kako čim bolje izkoristiti pravni okvir, vključno s ciljno usmerjenimi odstopanji za posamezne države v skladu z direktivo o obdavčitvi energije.

Cilj vseh možnosti na maloprodajni ravni je zagotoviti neposredno pomoč državljanom in podjetjem. Z uporabo višjih prihodkov od davka na energijo in oblikovanja cen ogljika ali od neobičajno visokih donosov nekaterih energetskih podjetij se lahko pomaga financirati take usmerjene in začasne ukrepe za podporo ranljivim gospodinjstvom in podjetjem.